Spørsmål om forsikringsprodukt kvalifiserer som kapitalforsikring (skatteloven §§ 5-41 og 5-42)
Dato: 2004-06-21

Sammendrag: Forsikringens ytelser vil løpe parallelt og sammen med ytelsene fra folketrygden. Det er derfor nærliggende å likestille forsikringens dekningsfelt med folketrygdens ytelser. Forsikringsselskapets utbetalinger er i realiteten årlige utbetalinger under medisinsk rehabilitering, årlige utbetalinger under yrkesrettet attføring eller årlige utbetalinger som tidsbegrenset uførestønad. Etter Skattedirektoratets oppfatning oppfylte ikke forsikringen kravet til å være en kapitalforsikring i skattemessig forstand.

Innsenders fremstilling av faktum og jusPå bakgrunn av de opplysninger som er gitt i anmodningen, legges det til grunn at en arbeidsgiver A AS vurderer å tegne forsikringsproduktet ”helsekapital” for sine ansatte. En ansatt i A AS ønsker i den forbindelse en avklaring på flere skattespørsmål. Forsikringen skal sikre økonomisk trygghet for arbeidsuføre som er innrømmet rehabiliteringspenger, attføringspenger eller tidsbegrenset uførestønad fra folketrygden. Et av vilkårene for å få rett til attføringspenger eller tidsbegrenset uførestønad er at arbeidsevnen er varig nedsatt med minst halvparten. Forsikringen – sykekapital – skal sikre utbetaling i perioden frem til forsikrede innvilges minst 50 % varig uførepensjon fra folketrygden, og vedkommende har krav på utbetaling av uførekapital. Helsekapital skal utbetales med et engangsbeløp hvor størrelsen på forsikringssummen er fastsatt på forhånd. Innsender er av den oppfatning at det ikke oppstår skatteplikt på eventuelle utbetalinger under forsikringen, og begrunner det med at forsikringen er et selvstendig produkt som tegnes av arbeidsgiver til fordel for sine ansatte. Premien betales av arbeidsgiver og er således å anse som fordel vunnet ved arbeid etter skatteloven § 5-10. Den enkelte arbeidstaker må derfor betale inntektsskatt for premien. Etter innsenders oppfatning kan det da ikke samtidig pålegges skatteplikt på eventuelle utbetalinger under forsikringen ut fra et dobbeltbeskatningssynspunkt. Dersom en sammenligner andre produkter av lignende karakter, for eksempel uførekapital, er det også slik at arbeidstakeren inntektsbeskattes for premien, mens eventuelle utbetalinger under forsikringen er skattefrie. Innsender påpeker at Skattedirektoratet den 1. september 2003 har avgitt en bindende forhåndsuttalelse (BFU 64/03) om forsikringsproduktet ”Uførekapital med forskuttering”.  Skattedirektoratet har vurdert skattespørsmålet i forhold til forskutteringsordningen, dvs. ytelsene som utbetales før minst 50 % uføregrad er vurdert å være varig, og har kommet til at det ikke er skatteplikt på slike utbetalinger. I følge innsender har forsikringsproduktet som er omtalt i uttalelsen klare likhetstrekk med omhandlede forsikringsprodukt. I begge tilfeller er det snakk om en kapitalforsikring som sikrer utbetaling av en bestemt forsikringssum ved inntruffet forsikringstilfelle. Begge ordningene gir rett til utbetaling i perioden før varig uførepensjon er innvilget av folketrygden. Innsender gjengir følgende sitat fra BFU 64/03: ”Formuesforøkelse ved utbetaling fra kapitalforsikring tegnet i forsikringsselskap som har tillatelse til å drive forsikringsvirksomhet i Norge, er fritatt for inntektsbeskatning i henhold til skatteloven § 5-21 annet ledd.” "En kapitalforsikring kjennetegnes ved at den sikrer utbetaling opp til en bestemt forsikringssum ved et inntruffet forsikringstilfelle.” ”At forskutteringsordningen innebærer forsikringsdekning i en periode da uførhet er konstatert, men hvor man er usikker på utviklingen i uføregrad og varighet, fratar ikke forsikringen karakter av å være en kapitalforsikring.” På grunnlag av det ovennevnte er innsender av den oppfatning at også utbetalinger under omhandlede forsikring er å anse som en skattefri kapitalforsikring etter skatteloven § 5-21 annet ledd, i likhet med produktet som er omtalt i Skattedirektoratets uttalelse. Innsender har reist spørsmål om den ansatte blir skattepliktig ved arbeidsgivers premiebetaling for forsikringen. Dernest er det reist spørsmål om en eventuell utbetaling på hans hånd vil anses som skattepliktig inntekt. Det er også reist spørsmål om skattemessige konsekvenser dersom vedkommende selv tegner og betaler for forsikringen. Innsender mener at forsikringen må bli å behandle slik at eventuell utbetaling under forsikringen ikke anses som skattepliktig inntekt. Skattedirektoratets vurderingerSkattedirektoratet skal i det følgende ta stilling til den skattemessige behandlingen ved arbeidsgivers finansiering av premien til forsikringsproduktet ”helsekapital” for ansatte og beskatningen ved eventuell utbetaling under forsikringen. Det er også reist spørsmål om de skattemessige sider ved at den ansatte selv tegner og betaler premien for produktet. I vedlagte utkast til vilkår fremgår det at for forsikringen gjelder forsikringsavtaleloven og selskapets generelle vilkår. Med ”helsekapital” menes engangsutbetaling under medisinsk rehabilitering, yrkesrettet attføring eller tidsbegrenset uførestønad, jf. folketrygdloven kapitlene 10, 11 og 12. Forsikringen gir rett til inntil fem årlige utbetalinger. Forsikringstilfellet er å anse som inntruffet når det har gått minst seks måneder siden sykepengeperiodens utløp og det foreligger vedtak om minst 50 % medisinsk rehabilitering, yrkesrettet attføring eller tidsbegrenset uførestønad. Dersom den forsikrede vedvarende forblir minst 50 % på rehabilitering, attføring eller tidsbegrenset uførestønad, anses det å inntreffe et nytt forsikringstilfelle hver 12. måned, maksimert til totalt fem forsikringstilfeller. Forsikringssummen skal beregnes på grunnlag av vedkommendes pensjonsgivende inntekt etter folketrygdloven § 3-15. I vilkårene er det tatt inn en skala med intervaller på 0,5 G, som går fra 0,5 G til 2,5 G, og er stigende med vedkommende forsikredes pensjonsgivende inntektsnivå. Det er også bestemt at erstatningsutbetalingen skal fastsettes i samsvar med rehabiliterings-, attførings-, eller uføregrad. Arbeidsgivers betaling av premie til forsikringen hvor den ansatte oppnår rett til ytelser vil være skattepliktig inntekt på den ansattes hånd som fordel vunnet ved arbeid, jf. skatteloven §§ 5-1 og 5-10. Nedenfor skal det tas stilling til om utbetaling ved et eventuelt forsikringstilfelle vil anses som skattepliktig på den ansattes hånd. Innsender er av den oppfatning at man står overfor en kapitalforsikring som følger skatteloven § 5-21 hvor det fremgår at utbetaling av livsforsikring (kapitalforsikring) ikke regnes som skattepliktig inntekt. Innsender har vist til bindende forhåndsuttalelse BFU 64/03 om uførekapital med forskuttering som ga rett til engangsutbetaling ved uførhet. Direktoratet la i uttalelsen til grunn at reglen om kapitalforsikring i skatteloven § 5-21 annet ledd kom til anvendelse. Det særegne ved forsikringen var at den ga rett til andel av forsikringssummen i perioden frem til varig uførhet ble konstatert. De månedlige ytelsene utgjorde en andel av den totale forsikringssummen som forsikrede ville få rett til. Forholdet var altså at forsikringssummen ga den ytre rammen for selskapets ansvar og det var snakk om kun ett konstaterbart forsikringstilfelle som forsikringen dekket. Vilkårene åpnet således for at deler av den totale erstatningen kunne utbetales forskuddsvis, og det var spørsmål om dette endret forsikringens skattemessige klassifisering som kapitalforsikring, noe direktoratet mente at det ikke gjorde. Det som er fremtredende ved omhandlede forsikringsprodukt er at den har store likhetstrekk med pensjon/stønad og at den er ment å kompensere/erstatte et inntektsbortfall. For det første vil nivået på utbetalingene avhenge av størrelsen på forsikredes pensjonsgivende inntekt. Høy pensjonsgivende inntekt kvalifiserer til høye ytelser fra forsikringen. Videre skal utbetalingen(e) komme som et tillegg/supplement til løpende stønader fra folketrygden. Det er også en forutsetning for utbetalingene at forsikrede har rett på tilsvarende ytelser i folketrygden. Forsikringen begrenser seg ikke til en engangsutbetaling, men vil kunne løpe parallelt og sammen med ytelsene fra folketrygden, dog begrenset i tid til fem år. Det er derfor nærliggende å likestille forsikringens dekningsfelt med folketrygdens ytelser. Dette innebærer at forsikringsselskapets utbetalinger i realiteten er årlige utbetalinger under medisinsk rehabilitering, årlige utbetalinger under yrkesrettet attføring eller årlige utbetalinger som tidsbegrenset uførestønad. Etter Skattedirektoratets oppfatning oppfyller ikke forsikringen kravet til å være en kapitalforsikring i skattemessig forstand. Det følger av skatteloven § 5-42 bokstav b at stønad og annen utbetaling fra omsorgs- eller trygdeinnretning, herunder rehabiliteringspenger etter folketrygdloven kapittel 10, attføringspenger etter folketrygdloven kapittel 11 og tidsbegrenset uførestønad etter folketrygdloven kapittel 12 anses som skattepliktig inntekt. Utbetalingene fra omhandlede forsikring kommer ikke fra omsorgs- eller trygdeinnretning. Utbetalingene vil imidlertid fremstå som en regelmessig ytelse, stønad, og således være dekket av skatteloven § 5-42. Etter en samlet vurdering er Skattedirektoratet av den oppfatning at forsikringen har så klare elementer av å være en pensjons-/stønadsordning at utbetalinger anses som skattepliktig inntekt etter skatteloven § 5-42 på lik linje med utbetalinger fra folketrygden. Løsningen gjelder uavhengig av om det er arbeidsgiver som finansierer forsikringen, eller om det blir gjort av den ansatte. Det foreligger ikke hjemmel for en ansatt som finansierer premien å fradragsføre denne. KonklusjonArbeidsgivers finansiering av den ansattes premie til ”helsekapital” anses for å være en skattepliktig lønnsinntekt, jf. skatteloven §§ 5-1 og 5-10. Forsikringsordningen ”helsekapital” anses ikke som en kapitalforsikring etter skatteloven § 5-21 annet ledd. Utbetalinger under forsikringen er skattepliktig i medhold av skatteloven § 5-42.  Det foreligger ikke fradragsrett for premiebetaling foretatt av den ansatte.